
E L Ő T E R J E S Z T É S

Sülysáp Város Önkormányzata Képviselő-testületének

2019. augusztus 22-én tartandó munkaterv szerinti ülésére

4. napirendhez

Tárgy: Központi Konyha intézményvezetőjének megválasztása és megbízása
Tisztelt Képviselő-testület!

A Központi Konyha intézményvezetőjének megbízatása 2019. augusztus 31-ével lejár, ezért a Képviselő-testület pályázatot írt ki az intézményvezetői beosztás ellátására. 
A pályázati kiírás az alábbi feltételeket írta elő:

· középfokú iskolai végzettség (gimnáziumi vagy szakközépiskolai érettségi), 
· élelmezésvezető OKJ szakképesítés,
· felhasználói szintű számítógépes ismeretek (szövegszerkesztés, internet), 
· magyar állampolgárság vagy külön jogszabály szerint a szabad mozgás és tartózkodás jogával rendelkező, illetve bevándorolt vagy letelepedett státusz, 
· cselekvőképesség, büntetlen előélet

· vagyonnyilatkozat tétele.
A pályázat részeként benyújtandó iratok, igazolások a következők voltak:

· részletes, fényképes szakmai önéletrajz,

· az intézmény vezetésére vonatkozó program a szakmai helyzetelemzésre épülő fejlesztési elképzeléssel (vezetői program), 
· végzettséget, képesítést tanúsító okiratok másolata, 

· nyilatkozat büntetlen előéletről (kinevezés esetén 30 napnál nem régebbi erkölcsi bizonyítvánnyal kell igazolni), 
· nyilatkozat a vagyonnyilatkozat-tétel vállalásáról, 
· nyilatkozat arról, hogy a pályázati anyagban foglalt személyes adatok a pályázati eljárással összefüggésben szükséges kezeléséhez hozzájárul, és azokat a döntésben érintettek megismerhetik, 

· nyilatkozat arról, hogy a pályázat nyílt ülésen való tárgyalásához hozzájárul vagy zárt ülés tartását kéri.
A pályázatok benyújtásának határideje 2019. július 7-e volt, mely időpontig két pályázat érkezett: Kisné Kiss Anna 2218 Dány, Szabadság u. 33., illetve Szabó Judit 2376 Hernád, Deák Ferenc u. 1/C. szám alatti lakos részéről. Miután Szabó Judit kizárólag egy rövid, tartalmilag sem teljes önéletrajzot nyújtott be, pályázata formailag nem megfelelő, így érvénytelen.
A kinevezéssel kapcsolatos jogszabályi előírások:
A közalkalmazottak jogállásáról szóló 1992. évi XXXIII. törvénynek a helyi önkormányzatok által fenntartott szolgáltató feladatokat ellátó egyes költségvetési intézményeknél való végrehajtásáról szóló 77/1993. (V. 12.) Korm. rendelet (a továbbiakban: Korm. rendelet) 3. § (1) bekezdése kimondja, hogy a képviselő-testület által az önkormányzat fenntartásában lévő szolgáltató feladatokat ellátó költségvetési intézmény vezetésére adott intézményvezetői megbízás magasabb vezető beosztásnak minősül.

Magasabb vezető beosztás ellátására történő megbízás a pályázat elnyerését követően legfeljebb öt év határozott időre adható.

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/B. § (2) bekezdése alapján magasabb vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.
Az illetmény megállapítására és a juttatásokra a Kjt., a Korm. rendelet, valamint az önkormányzatnál és intézményeinél foglalkoztatottak juttatásairól szóló 13/2016. (XI. 18.) önkormányzati rendelet rendelkezései az irányadók.

A megbízott vezetőt vezetői pótlék illeti meg, melynek mértéke a Kjt. 70. §-a és a Korm. rendelet 10/A § (1) a) pontja alapján 250-500 % között állapítható meg. A pótlékalap a Kjt. 69. §-a, valamint a Magyarország 2019. évi központi költségvetéséről szóló 2018. évi L. törvény 61. § (1) b) pontja alapján 20.000 Ft. 

Az érvényes pályázatot benyújtó jelenlegi vezető, Kisné Kiss Anna 400 %-os vezetői pótlékkal és 59.000 Ft összegű munkáltató illetménykiegészítéssel rendelkezik.

A döntéshozatalra vonatkozó előírások:
A Kjt. 20/A. (6) bekezdése szerint jogszabály eltérő rendelkezése hiányában magasabb vezetői beosztásra kiírt pályázat esetén a pályázót a pályázati határidő lejártát követő 21 napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja – a helyi önkormányzati képviselő-testület tagja kivételével – a kinevezési, megbízási jogkör gyakorlója. 

A bizottság a kiírt feltételeknek megfelelő pályázókat személyesen hallgatja meg. A pályázati feltételeknek megfelelő pályázatokat a bizottsági véleménnyel együtt a pályázatok elbírálására jogosult személy vagy szerv elé kell terjeszteni. A bizottsági feladatokat a Humán Szolgáltatások Bizottsága látja el.
A kinevezési megbízási jogkör gyakorlója a bizottság írásba foglalt véleményét mérlegelve a pályázati határidő lejártát követő hatvan napon belül vagy első ülésén dönt a vezető megbízásról.
A döntés meghozatalának formai feltételei:

· A megbízást az érintettek kérése esetén zárt ülésen kell tárgyalni [SZMSZ 18. § (1) a)] – a pályázó hozzájárult a nyilvános ülésen való tárgyaláshoz.
· A döntéshez minősített szótöbbség, vagyis a megválasztott képviselők többségének (5 fő) egybehangzó szavazata szükséges. [SZMSZ 29. § (5) b)]

· A döntés titkos szavazással kell meghozni. Ehhez előzetesen egy 3 fős Szavazatszámláló Bizottságot egyszerű szótöbbséggel történő megválasztása szükséges. A Szavazatszámláló Bizottság feladata a szavazólapok elkészítése, a titkosság feltételeinek biztosítása, a leadott szavazatok összeszámlálása és az eredmény kihirdetése. [SZMSZ 31. §]

A Bizottság – 2019. augusztus 22. napján kialakítandó – véleméynéenek megismerését követően kérem a tisztelt Képviselő-testületet a döntésük meghozatalára, az intézményvezető megválasztására.
…/2019. (VIII. 22.) ÖKT határozati javaslat

Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (7) bekezdése alapján
1./ A Központi Konyha (magasabb) vezetőjének ​– 2019. szeptember 1. napjától 2024. augusztus 31. napjáig tartó határozott időre – ….. szám alatti lakost nevezi ki, és megbízza az intézmény vezetésével.
2./ Bérét a közalkalmazottak jogállásáról szóló 1992. évi XXXIII. törvényben foglaltak szerint, intézményvezetői pótlékát pedig annak a Kjt. helyi önkormányzatok által fenntartott szolgáltató feladatokat ellátó egyes költségvetési intézményeknél való végrehajtásáról szóló 77/1993. (V.12.) Korm. rendelet alapján a közalkalmazotti pótlékalap …… %-ban, …….. Ft-ban állapítja meg. Felkéri a polgármestert a szükséges intézkedések megtételére.

Határidő: 2019. szeptember 1.
Felelős: polgármester

Sülysáp, 2019. augusztus 16.

dr. Tóth Krisztina s.k.

